El Taller d’Ocupació finalitza la tercera planta de la Residència d’Aigües Vives
02 de maig de 2016

Carcaixent

El divendres es va celebrar a la Residència Verge d’Aigües Vives l’acte de cloenda del Taller d’Ocupació 2015. Des del mes de novembre, 24 persones de Carcaixent aturades hi han estat treballant dins de la iniciativa del Pla d’Ocupació de les Administracions Públiques Valencianes, iniciativa que ha permés la rehabilitació i adequació de la tercera planta de la Residència d’Aigües Vives, realitzant treballs de fusteria i pintura per completar les 4 habitacions que quedaven per habilitar.

L’alcalde de Carcaixent, Paco Salom, va visitar les instal·lacions acompanyat de la regidora de Personal, Desirée Palma, del director del Taller d’Ocupació, Pepe Riera, del director de la Residència, Alberto Oltra, membres de la Junta Directiva, així com professorat i alumnat de cadascuna de les 3 especialitats en què s’ha impartit formació: pintura, fusteria i particions i acabaments interiors.

Posteriorment, Paco Salom va fer entrega als alumnes del Certificat d'Aprofitament per part del SERVEF, que els acredita per a desenvolupar les destreses apreses. L’alcalde de Carcaixent va destacar que, gràcies al treball dels alumnes del Taller d’Ocupació, les veïnes i veïns de Carcaixent podran tenir un nou servei, i els va donar l’enhorabona pel bon resultat en l’acabament de les instal·lacions. També va voler transmetre a l’alumnat que, tot i que acaben una etapa, ara en comencen una altra més il·lusionant amb uns coneixements i unes habilitats que no tenien fa sis mesos, i els va desitjar molta sort en el seu futur laboral.

El director del Taller d’Ocupació, Pere Riera, explicava que al taller s’ha combinat l’aprenentatge teoricopràctic d'una ocupació amb la realització d'una obra real, en la qual tots els alumnes han pogut aplicar els coneixements adquirits alhora que han anat cobrant un sou. A més, va voler agrair als alumnes la seua implicació total des del principi i el fet que, a títol personal, l'hagueren fet gaudir molt de l’experiència.

El Taller d’Ocupació ha estat impulsat per l’Ajuntament i la Generalitat dins de la iniciativa del Pla d’Ocupació de les Administracions Públiques Valencianes amb una dotació de 231.778,56 euros, dels quals 12.000 han estat aportats per l’Ajuntament. Paco Salom va recordar que la creació d’ocupació i el foment de l’activitat econòmica són la principal aposta del Govern de Carcaixent. “No anem a deixar passar ni una sola oportunitat d’afavorir la creació de llocs de treball a la ciutat, perquè el foment de l’ocupació i de l’activitat econòmica a Carcaixent és la nostra principal prioritat”, per este motiu va dir que des de l’Ajuntament es continuarien fent esforços per poder tornar a acollir un altre taller d’ocupació.